khistorydata/jeongjo-sjw-relations huggingface dataset:
정조 10년
前承旨李謙彬書啓。臣敬奉聖諭。馳往傳諭于西部龍山坊兄弟井洞契行判中樞府事徐命善所住處。則以爲。昨於敦諭之下。附陳衷曲之懇。卽者承宣。臨宣聖批。此是夜漏後傳敎。丙枕又想。緣臣而靡安矣。臣罪至此。何以自贖。臣苟有一分可進之勢。今於恩召屢勤。聖心虛佇之日。何若是膠守迷執。無所變動。仰貽此時之酬應哉。城闉一步。卽臣鐵限。此生此世。冒入無路。區區情悰。已蒙聖明之俯燭。雖不欲輒事覶縷。而瞻望雲天。有淚如瀉而已。至若夜巡。每煩喉院之稟。益增累臣之罪。而此猶不敢煩浼者。誠以矢死僇廢之蹤。職務云云。反涉暇豫而然。惟願遄被嚴誅。俾公私俱幸云矣。敢啓。傳曰。知道。
정조 10년
丙午六月初七日卯時。上御重熙堂。右承旨入侍時。右承旨趙衍德。記事官金孝建李崑秀尹行任檢校直閣徐鼎修。以次進伏訖。上命書傳敎曰。誌文書寫官。以卿使之改付標。卿須知悉事。遣史官傳諭于領議政。又命書傳敎曰。觀於疏辭。可知其實恙。行大司諫李崇祜許遞。今日政差出。又命書傳敎曰。屢違召命。尙不承牌。事體所在。誠極未安。藝文提學徐浩修。從重推考。更卽牌招。牌不進。勿捧傳旨。又命書傳敎曰。明日祈雨祭受香時獻官。三角山左承旨進去。木覓山右承旨進去。漢江右副承旨進去事。分付。又命書傳敎曰。哀冊文書寫官。以檢校提學兪彦鎬改付標。改銘旌書寫官。以昌城尉黃仁點改付標。表石陰記書寫官。以工曹判書李性源改付標事。分付都監。又命書傳敎曰。凡有偕來之命。無論史官承旨卿宰。與大臣同去就造朝之前。毋得退去。自是常格。而徐判府事家敦諭。先遣承旨。次遣宰臣。意謂承旨尙在偕來所。夜下別諭。更令傳宣而聞承宣。初不稟啓。徑自退歸云。此事未前聞。査聞委折。則因承旨李集斗之書報。使之自外退去云。去就之指揮。擧措不緊。格例之隳壞。關係非細。當該承旨罷職。雖因生疎之致。一從僚員之誤訓。亦不可無警。偕來承旨。亦爲推考。又命書傳敎曰。政官牌招開政。又命書傳敎曰。右副承旨馳詣明陵。奉審摘奸。局內諸陵。一體奉審以來。命退。承史以次退出。
정조 10년
丙午六月初七日戌時。上御重熙堂。坐直承旨入侍時。左副承旨趙衍德。記事官金孝建李崑秀尹行任。以次進伏訖。上命書傳敎曰。雖未知實恙之如何。而都監堂上不可許久懸病。魂宮都監堂上尹蓍東。待開門牌招察任。又命書傳敎曰。甕家之制。古則屈木爲桷。間有傷人之患。因受敎近用短桷。固非難得之材。至於隨道閣棟椽。亦皆體小鉤捧機。所入數少。雖以私家言之。成事之後。輒皆燒火。則獨於此材。名以都監。用後還下。太甚苟且。封墓後甕家隧道閣鉤捧機等所入材木。本都監堂上一員。與三物所郞廳。眼同燒火後狀聞。且以大小轝服色及下粧言之。按補編及五禮儀。大轝及輴之屬。於栢城內庚地焚之。其通人臣用者不焚。近始聞之。服色外皆藏置度支云。旣乖禮制。且甚無謂。無論服色木物。竝令本都監堂上與禮葬該房郞廳眼同。依禮文焚於庚地。他餘燒火物種。亦皆親執監焚事。分付該都監。命退。承史以次退出。
정조 10년
行都承旨沈豐之牌不進。左承旨李亨元牌不進。右承旨趙興鎭木覓差祭。左副承旨徐龍輔牌不進。右副承旨趙衍德坐直。同副承旨李泰永魂宮別入直。注書金孝建別入直一員未差。假注書尹光顔仕直。事變假注書李德鉉魂宮別入直。
정조 10년
右副承旨趙衍德啓曰。明日常參經筵。取稟。傳曰。停。
정조 10년
傳于趙衍德曰。同副承旨馳詣受香所。奉審摘奸以來。
정조 10년
承旨前望單子入之。沈豐之李亨元徐龍輔落點。
정조 10년
以承旨房望。傳于李泰永曰。仍。
정조 10년
以校理成德雨牌不進罷職傳旨。傳于趙衍德曰。只推。
정조 10년
以大司成李時秀牌不進罷職傳旨。傳于李泰永曰。只推。更爲牌招。
정조 10년
以魂宮都監堂上尹蓍東牌不進推考傳旨。傳于李泰永曰。更爲牌招。
정조 10년
傳于趙衍德曰。墓所都監造成之役。丁字閣以下齋室各處燔瓦之役。如未盡燔。則依戊申年例。竝用常瓦無妨。如已燔造則丁字閣正殿外。以常瓦爲之事。分付都監。御齋室鋪陳則房廳退。白紋席靑縇。內齋室鋪陳則房廳竝白紋席靑縇。而退則草席靑縇。其外各處。草席白縇。廳則竝勿爲之。內外齋室塗褙則正排。用楮注紙。其外各處正排。用白紙事。一體分付該都監。
정조 10년
傳于趙衍德曰。虞主造成。不必以本寺參下官。別差監造官正及判官中。以郞廳稱號啓下。原單子付標。表石誌石所監造官。以奉常寺啓下。亦無意義。以禮葬各房監造官中解事郞官一員。使之兼察刻磁之役。原單子亦爲改付標事。分付。
정조 10년
傳于趙衍德曰。浮石所工役。幾許就緖。而輸置之役。亦已始之乎。見今日熱如此。必須乘涼運致。俾無飮暑中暍之弊。令墓所都監。嚴飭浮石所監造官處。放牛吃穀者曳車傷稼者。難保其必無。此弊。一體嚴飭。仍自都監。別定牌將一二人。使之察飭。如是申飭之後。不遵飭令。有一毫貽弊之端。浮石監造官輸石監造官等。自本都監。直以先汰後拿之意。草記事。分付。
정조 10년
傳于趙衍德曰。殯所待令事知守僕。原待令外。今番以朴昌彦加定。以渠曾有孝明殿三年內擧行故耳。勿拘前例。令該曹限靷前。依元定守僕例。料米題給事。分付。
정조 10년
以墓所都監甕家事狀啓。傳于徐龍輔曰。觀此狀辭。卿等言亦甚有理。且今材木已措備裁折云。然則不必捨此更求。而如椽橫結眞木則不過橫柱。撑結之物則以竹代用。實爲輕便。春椽木則與道理及柱有異。以堅實竹數箇。合編用之。亦似簡當矣。措備之材木。如不劈鍊。則依此代用。卿等從便量宜爲之。曾於戊子年改封築陵役時。見竹甕家之制。伊時雖以油芚覆之。而今若竹木參用則覆以草芚。足可拖至多日矣。且春椽木長爲二十五尺。數至十三株。如許長材。何處優得。從前用後還下之弊。亦未必不由於是。他材木已劈鍊。雖皆仍舊制用之。其中春椽。必以編結代用。日前出火時。此材獨免燒燼云。果是舊材則卽令三物所郞廳。屛潔處燒火事。卿等知悉。
정조 10년
傳于趙衍德曰。以竹改磨鍊。春椽等所入竹物。令該曹輸送。而正郞具膺差送。使之親審計摘。卽爲磨鍊事。分付。
정조 10년
沈豐之啓曰。假注書李貞運。身病猝重。勢難察任。今姑改差。何如。傳曰。允。
정조 10년
李貞運改差。代以尹光顔爲假注書。
정조 10년
兵曹口傳政事。副司直黃昇源尹行元。
정조 10년
有政。吏批。判書李命植進。參判趙時偉式暇。參議金宇鎭進。右副承旨趙衍德進。以兪彦鎬爲工曹判書。李遠培爲尙衣僉正。金鑧爲溫陵令。
정조 10년
兵批。判書鄭昌聖病。參判尹尙東病。參議柳誼病。參知李蘷入直進。右副承旨趙衍德進。無政事。
정조 10년
傳于趙衍德曰。坐直承旨持留院公事入侍。
정조 10년
以慶尙監司狀啓。咸安郡民家失火事。傳于趙衍德曰。農時民戶之被燒。極爲矜慘。令道臣拔例顧助。斯速奠接。俾無一民之失所事。令廟堂卽爲措辭行會。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
趙衍德。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。太倉常廩。有非負罪賤臣。所敢領留。恩旨之下。末由奉承。席藁惶懍。祗俟嚴誅云。祿俸不爲領受。何以爲之。敢啓。傳曰。令倉官更爲輸送。
정조 10년
趙衍德。以禮曹言啓曰。謹按喪禮補編梓室加漆儀。初度則宗親文武百官進參。再度以後。只宮官昭載小註。而今番加漆時。臣曹矇未覺察。只長生殿都提調。提調。殯宮都提調。提調及都廳郞廳進參。宮官只入直進參事磨鍊矣。莫重儀文。不能致愼。誠不勝惶恐。初度已過。今無改磨鍊之道。而今初十日全體加漆畢度時及來頭漆布後。全體加漆畢度時。依初度時例。宗親文武百官及時任。曾經師傅賓客。輔養官春桂坊官員。使之全數進參事。知委何如。傳曰。允。初度時入參人員。因筵敎磨鍊。予果錯看之致。卿等豈有引咎之端乎。初度時旣未如例。畢度時。依此爲之。實爲便當。以此分付。可也。
정조 10년
趙衍德。以魂宮都監言啓曰。本都監堂上一員加差事。命下矣。前判書李性源差下。令該曹口傳付軍職。使之察任。何如。傳曰。允。
정조 10년
兵曹口傳政事。副司直李性源。
정조 10년
趙衍德。以禮葬都監言啓曰。內下黃筆五十柄。依數祗受之意。敢啓。傳曰。知道。
정조 10년
趙衍德。以墓所都監言啓曰。墓所三年內各祭享所入內下一柄三兩黃燭二千九百七十九雙。依數祗受之意。敢啓。傳曰。知道。
정조 10년
趙衍德。以墓所都監言啓曰。內下黃筆一百八十九柄。依數祗受。自下梓室日至大祥六十三祭祝文筆。傳授於香室。塡祝封標筆。待守墓官出來傳授計料之意。敢啓。傳曰。知道。
정조 10년
趙衍德。以魂宮都監言啓曰。魂宮三年內各祭享所用內下一柄三兩黃燭四千一百九十一雙。依數祗受之意。敢啓。傳曰。知道。
정조 10년
趙衍德。以魂宮都監言啓曰。內下各樣緞紬。依數祗受。別單書入之意。敢啓。傳曰。知道。
정조 10년
趙衍德。以魂宮都監言啓曰。因魂宮禮葬墓所三都監別單三年內各項祭享及官員下人所用磨鍊以上黃筆一千三百五柄內。魂宮自初喪至大祥二十六朔。都薛里以下官員下人二十二人。每人每朔所用合黃筆五百七十二柄。墓所自下梓室日至大祥二十三朔。守墓官以下官員下人十一人。每人每朔所用合黃筆二百五十三柄。都合黃筆八百二十五柄。自內分給。魂宮自成服至禫祭七十九祭祝文塡祝封標黃筆二百四十一柄。墓所自下梓室日至大祥六十三祭祝文塡祝封標黃筆一百八十九柄。禮葬都監各樣所用黃筆四十八柄加二柄。合黃筆四百八十柄。預備加下一百柄。都合黃筆五百八十柄。依數祗受。分授於禮葬墓所兩都監。祗受形止。使之草記。本都監所受中祝文筆則傳授於香室。塡祝封標筆則待魂宮堂上忠義入直時傳授計料。題主時所用黃筆二柄。別爲造待事。分付該曹及禮葬都監。預備加下黃筆一百柄。姑觀應入。更爲稟達擧行。魂宮墓所官員下人眞墨果有每朔一丁進排之事。故依下敎分付工曹。勿爲進排。內給次數爻。別單書入之意。敢啓。傳曰。知道。自內已磨鍊。分給矣。
정조 10년
刑曹參判蔡弘履書啓。臣敬奉聖諭。更爲傳諭于西部龍山坊兄弟井洞契行判府事徐命善所住處。則以爲。臣曉上附奏。顒竢體諒之恩。卽又敦諭荐降。開釋備至。奉讀以還。感淚自零。嗚呼。殿下謂臣以人言不必深引。處義足可變動。乃有此慰勉敦迫之擧。則臣之負犯遭罹。決不可復入脩門。聖明想已俯燭矣。抑謂臣義同休戚。久備任使。不忍其終陷坑坎。姑示假借之意。以爲援拔之地。則莫嚴之王法。不可屈也。方生之輿論。不可遏也。一日二日。尙此羈縻。恩數徒歸於屑越。情地祗益其危蹙。此臣所以席藁江干。涕泣爲命。惟以嶺海斧鉞。爲究竟之期者也。王人之虛辱陋止。已是臣添罪之端。而今又近侍宰臣。左右相守。其爲國體之壞損。私分之薄隘。尤當如何。伏乞先收偕來之命。仍治違傲之罪。俾臣得以涵泳聖澤。畢命田間。不勝至願云矣。臣旣承偕來之命。姑爲仍留之意。敢啓。傳曰。知道。因卿固執。添一酬應。卿若念予。豈忍若是邁邁。偕來承宣。已令入來。以便卿心。卿須卽日入城事。更爲傳諭。期於偕入。
정조 10년
刑曹參判蔡弘履書啓。臣敬奉聖諭。馳往傳諭于西部龍山坊兄弟井洞契行判府事徐命善所住處。則以爲。臣於早朝。忽聞亞卿傳諭之報。蒼皇驚起。奉讀恩綸。衷情抑塞。神思荒迷。數行附奏。全不成樣。固知淺薄之誠。難望孚格于天。曾未踰日。又伏承聖批。縷縷辭敎。字字懇惻。諭之以撤漏酬應。責之以恝然長往。嗚呼。我殿下憫念臣。哀憐臣。必欲援拔於坑坎之中。而乃臣則不顧貽憂於悲撓之時。日事煩瀆。不知變動。卽此孤負。萬戮猶輕。嗚呼。以臣之不忠無狀。身遭罔極之變。心纏罔極之痛。人言之罔極。自是儻來。臣亦有一分知覺。其於國人聲討之論。顧何敢妄犯無辨之戒。不思自訟之義。乃欲膠守迷執。甘就慢命之科哉。第念一二章奏之數三句語。至今追思。驚魂未定。鄕行之旋返。猶覺其太遽。則冒入城闉。此豈擬想於夢寐者耶。分義廉防。有時輕重。而今臣遭罹則又不可以廉防言。只合杜門荒江。終身僇廢。少效自靖之義而已。以我聖上天地父母之仁。倘垂於始全保之澤。則任他退蟄。假息餘生。是乃曲遂之恩造。累臣之祈望。惟在乎此。聖上之體諒。亦惟在乎此。此是前後疏啓之餘意。而今又重言復言。臣情到此。其亦窮且慼矣。伏地悲號。不知所達云矣。臣旣承偕來之命。姑爲仍留之意。敢啓。傳曰。知道。
정조 10년
刑曹參判蔡弘履書啓。臣敬奉聖諭。更爲傳諭于西部龍山坊兄弟井洞契行判府事徐命善所住處。則以爲。王人相守。君命虛辱。恩召連下。國體徒損。惶悶薄隘。求死不得。此際宰臣。又宣敦諭。臣欲奉承德意。冒沒進身。則城闉一步。鐵限在前。又欲固守微諒。偃蹇退處。則孤負轉甚。分義都虧。臣誠左右視。而不知所以自措也。然人臣出處。亦有許多般層節。隨其情勢之淺深。作爲進退之遲速。或有一疏而伸者。或有再疏而止者。或有三疏四疏。迫而後膺者。而若臣則只合終身僇廢。不容復廁朝行。開誨雖勤。不敢爲節拍。呼籲雖頻。不足以究竟。坐犯違逋。自歸於慢命之科。仰煩酬應。祗益其貽惱之罪。惟臣日夕所望。只在於遄被誅罰。少洩悲痛之心。而在聖朝區處之道。亦宜收還偕來。許令屛蟄。俾臣得以優遊餘年於江湖田畝之間。此爲造化生成之大德洪私。臣於此生。縱未效塵剎之報。亦豈不世世含恩殞結是期也。倉卒附奏。每患衷情之未暴。而賤疾方劇。姑無以構成文字。當於數日間抖擻神精。更以一疏陳懇云矣。臣旣承偕來之命。姑爲仍留之意。敢啓。傳曰。以此敦諭。偕來亞卿傳諭。期於偕入。
정조 10년
都承旨金頤柱疏曰。伏以。臣卽伏見掌令李太享到院疏本。則以月初歲抄時。鄭澤孚敍用傳旨。不爲覆難事。論斥備至。臣於是。竊不勝瞿然惶恧之至。惟彼鄭澤孚之罪犯。關係不輕。有非循例收敍者之比。則其在出納之任。固當卽地繳還。而臣以伊時該房。矇不覺察。混置頒布。人言之來。臣固受而爲罪。而顧此譴責之論。旣發司直之地。臣何敢晏然在直。不思所以自引之道乎。此時瀆擾。萬萬惶悚。而義分雖重。廉防宜顧。玆敢短章呼籲。經出禁扃。伏乞聖明。俯賜諒察。亟降威罰。以爲當官溺職者之戒焉。答曰。揆以處義。宜欲一伸。都承旨右承旨右副承旨許遞。前望單子入之。待下批牌招。推移入直。
정조 10년
掌令李太亨疏曰。伏以。皇天不吊。王世子邸下奄棄賓僚。月朔旣改。玄隧已卜。帀域含生。奔走哀號。曷有其極。伏惟我殿下以至慈之情。遭逆理之慼。疚怛之情。實難堪抑。損傷之憂。非止一端。凡在臣民。號霣之外。焦慮倍切。伏願聖上。上念宗社之重。仰慰殿宮之懷。寬譬理遣之道。深留聖念。以副臣民區區之望焉。噫嘻。議藥醫官等罔赦之罪。旣已臚列於啓辭中。臣不更事煩陳。而若其前後負犯。萬戮猶輕。聖度包容。至今靳允。群心不勝駭惑。物情愈久愈激。臣願亟降兪音。卽賜處分。少洩神人之憤焉。臣伏見今番歲抄。有前縣監鄭澤孚敍用之命。竊不勝駭惋訝惑之至。締結劇逆之奴傔。差除要任。厚資衣食。其爲情狀。放肆無嚴。而若其綢繆和應之情節。一不究覈。徑先島配。雖以其時傳敎觀之。已是寬大之典。而數年之內。蒙宥給牒。至於今日。又復敍用。每遇歲抄。次第疎釋。有若尋常徒配之人。循例收敍之類。若此不已。則隄防何由而不壞。凶徒何由而知畏哉。以聖上涵濡之仁。曠蕩之恩。每當歲抄之際。雖有咸宥之命。其在出納之地。宜有覆難之論。而側聽無聞。尤不勝慨然之至。臣謂鄭澤孚敍用之命。亟令還寢。其時喉院之臣。亦施譴責之典。斷不可已也。仍伏念。臣素患痰癖。忽添暑霍之症。病氣衝亘。有時昏窒。食飮全却。藥餌無效。以此病狀。實無時日內起動之勢。而虛縻官銜。臣心不安。當復如何。伏乞天地父母。俯垂矜察。將臣所帶之職。卽賜鐫免。俾便調治。不勝幸甚。答曰。省疏具悉。鄭澤孚事。承宣事。竝不允。爾其勿辭。調理察職。
정조 10년
正言宋煥德疏曰。伏以。宗社不幸。离明奄晦。凡在率土含生之倫。莫不奔走冤號。如不欲生。惟我殿下。以止慈之德。遭至切之慟。念主鬯之無託。痛國勢之孤危。將何以抑情節哀。仰慰我殿宮慟悼罔涯之懷乎。念之及此。只有椎胷叩心而已。噫嘻。痛矣。今日之變。此何事也。此何事也。前後保護之方。試藥之道。臣從下土。無由詳知。而試以藉藉於閭巷道路之傳者言之。醫官之罪。萬剮猶輕。雖在匹庶之家。養幼之節。全在乳道。或六七歲或近十歲。不絶其乳。然後肥膚充實而氣骨堅完。我王世子邸下。天姿克岐。睿質夙成。而以年齡言則乃五歲也。帝王之家。雖與匹庶有異。而鞠養之道。其理一也。爲醫官者。夫何故而徑請停乳也。近來疹患。遍滿閭巷。自有當施之方。又有最忌之劑。愚夫愚婦。皆有已驗。則彼醫官者。有何別般意見。而敢請蔘附之用耶。殿下雖以自剉自煎爲敎。而蔘附之請。實出醫官。則所謂醫官者。豈不知蔘附之爲最忌之劑乎。凡調護之方。雖在平常無事之時。固當十分謹愼。況於聖疹調治之際。不思廣詢博採之道。專事貪功擅賞之計。方外諸醫。豈無其人。而其所薦引者。非切姻則族屬。莫重藥院。豈此輩顔私之地。而一國良醫。何獨萃在於渠輩之姻族耶。當疹患消㿀之後。名爲醫官者。豈不知餘熱之隱伏。而瞞稱平順。無意預治。及其患候之猝重也。猶以少觀今日之動靜爲言。所謂少觀動靜云者。非醫官之言乎。一罪二罪。都是醫官。此罪彼罪。無非醫官。若使今番患候。全昩所祟。難於執症。遭此倉卒之變。猶未免不愼之罪。至若紅疹。症非難知。藥有當劑。而渠乃獨何心腸。前後無忌憚不審愼。若是其狼藉。而以至徑撤直宿。而不小留難乎。以渠輩妄率之致。遭此宗社罔極之變。雖非國家之三尺。渠何敢一時自立於天地之間哉。殿下雖以不欲歸罪於饑蝨之輩爲敎。此則有不然者。噫。王綱至嚴。法意甚重。苟有法也。可罪者罪之。可誅者誅之。然後可使之知畏法而服衆心也。安有以下賤之微而不罪其罪之法紀乎。目今上自朝廷。下至黎庶。莫不欲手勦口臠。寢皮食肉。而于今幾日。只作騰傳之紙。尙靳快允之音。雖出於我聖上好生之德。焉有負罪如此輩者。而終不置極律者乎。伏願殿下。廓揮乾斷。亟施王章。少洩神人之憤焉。臣於前諫長李謙彬之疏。尤有所萬萬駭痛者。伊日諸臺事。誠如諫長之言。則壞了臺閣極矣。陳章論列。夫孰曰不可。而其疏乃曰人生修短。雖係天命。此則於敵以下。所不可忍言者。而其可以此等說。向君父說道耶。又曰悲冤崩迫。無所歸咎。臣讀之未半。不覺心寒。是何言也。是何言也。今日至冤之禍變。自有執其咎之人。則所謂無所歸咎者。欲竝與醫官而歸之無咎耶。諫長之意。臣誠莫曉。臣竊以爲前諫長李謙彬。亟施譴削之典。斷不可已也。臣年少學淺。識短才拙。向叨柏府也。自速不誠之科。只承薄推之命。及其處置。又居落科。滿心慙惶。至今未已。而薇垣除旨。又下於擧國哀遑之日。揆以分義。他何暇顧。而廉防所在。不敢遽膺除拜。多日屢違召命。譴罰不加。天牌四降。時當賓對。懲討爲急。强顔出肅。粗效一日之責。而及登筵席。擧措顚錯。至被承宣之請推。則臣之露拙。於是乎益甚矣。當此才彦林立之日。豈可以如臣無似者。苟然備數。以速其覆餗之咎乎。伏願聖明。俯諒微分之不稱。深惟名器之至重。亟削臣職。以安私分。仍治臣罪。以肅朝綱焉。答曰。省疏具悉。首陳事。何必煩聒。附陳事。字句抉摘。本非美事。爾其勿辭察職。
정조 10년
判敦寧金鍾秀疏曰。伏以。文孝世子誌文撰進。臣旣承命矣。雖其蒙昧短陋。其於摹畫德懿。自知不堪。而尙庶幾竭犬馬之力。以自效於終事矣。卽閣吏來宣御製行錄下者。臣雙擎跪讀。讀未半。忽不覺聲淚之俱發也。伏惟聖上。言語文章。動合典謨。今以人倫之至情。發揮天成之睿德。自然境眞語到。字字泣鬼。藏之玄隧。旣可以慰孝思而無憾。傳之靑史。又可以垂百世而有徵決。非如臣等輩。所敢贊一辭於其間。謹稽肅宗大王辛巳仁顯誌文製述官。初以大提學臣李畬。啓下矣。及夫御製行錄之下也。畬上疏請以行錄。作爲誌文而蒙許。仍命畬撰進誌文後記。以今揆古。實爲先獲。且伏念戊申永陵誌文。壬申懿昭墓誌文。皆是先大王御製。則今此御製行錄之作爲誌文。尤有合於紹先之聖孝。玆敢疾治短疏。從縣道以聞。伏願聖上。亟降明旨焉。抑臣於戶曹判書趙時俊疏。有不勝訝惑。而繼之以顰蹙者。臣僇人也。凡於朝廷大事。何敢語到。而伊日筵奏。非得已也。噫嘻。始終慶哀之際。國人之憤冤層積。臣每一念至。心骨俱痛。輒不禁涕下霑頤。以此之心。當此之時。驟聞駭愕之說。言端旣及。不免衝口而發。亦天理人情之所不得不爾也。在彼道理。只合反省竦縮。自服妄錯。而今反以危懍之說。容易加人咎臣。至引古名碩論山陵事。以自解。則嗚呼。何其不思之甚也。雖然人之爲言。至於如此。臣安得晏然而已乎。只緣屛伏田野。不敢猥煩文字。今始略有附引。伏乞亟命治臣之罪。以爲妄言者之戒焉。答曰。省疏具悉。昨日錄示筵敎。特隨思呼寫者。元非記載之體。不必以此仍用。雖有戊申壬申已例。到今更難就此點竄附陳事。筵奏已涉駭聽。疏辭又何不量。卿其勿辭。斯速撰進。
정조 10년
丙午六月初八日戌時。上御重熙堂。坐直承旨入侍時。左副承旨趙衍德。記事官金孝建李崑秀尹行任。以次進伏訖。上曰。雨意漠然。誠爲悶事。上曰。差祭承旨中本職許遞人。令該曹口傳付軍職。新除授承旨中罷散人敍用事。分付。衍德曰。神農氏位板移奉事。昨有筵稟下批。而醫官不待擧條之啓下。任自移安。事極可駭。當該醫官。所當重勘。而本院請推之外。無他可施之罰。何以爲之乎。敢稟。上曰。令該府拿處。可也。出擧條衍德曰。湯劑煎入後醫官錄呈本院。書出榻敎。而今於王大妃殿進御人蔘栗味飮。誤以羅蔘書送。至有出榻敎頒布之境。事極痛駭。當該掌務官。令攸司從重科罪。何如。上曰。如是擧行。所爲萬萬痛駭。爲先汰去。令該院卽爲差代。可也。出擧條。啓下後原本。添書傳敎以下。若曰批答。誤爲添書。而循例捧入。不察甚矣。當該承旨遞差。今日政。以在京無故人差出。抹下誤書四字命書傳敎曰。前此申飭。何如。今番擧行。亦皆一切省減。何論有例無例。觀此別工作別單。許多進排。皆從前例。不緊名色。不一而足。嚴飭之意。果安在哉。都廳及別工作官員。更觀勤慢。當處分。先以此意。嚴飭魂宮都監。命書榻敎曰。侍從堂上堂下違牌坐罷人。竝敍用。令該曹口傳付軍職。命退。承史以次退出。
정조 10년
行都承旨李崇祜坐直。左承旨徐鼎修坐直。右承旨李時秀魂宮別入直。左副承旨趙興鎭緣故出。右副承旨李鼎揆牌不進。同副承旨李家煥坐。注書金孝建仕直一員未差。假注書尹光顔魂宮別入直。事變假注書李德鉉仕。
정조 10년
傳于趙興鎭曰。禮房承旨入侍。
정조 10년
趙興鎭啓曰。合辭方張之時。兩司無詣臺之員。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 10년
趙興鎭啓曰。御營廳將官來言。今日本廳軍兵。日次私習云矣。敢啓。傳曰。後日次爲之。
정조 10년
以都承旨沈豐之牌不進推考傳旨。傳于趙興鎭曰。許遞。前望單子入之。待下批牌招察任。
정조 10년
以左承旨李亨元。左副承旨徐龍輔牌不進罷職傳旨。傳于李家煥曰。前望單子入之。待下批牌招察任。
정조 10년
承旨前望單子入之。李亨逵徐鼎修李祖承落點。
정조 10년
傳于趙興鎭曰。當該承旨遞差。
정조 10년
承旨前望單子入之。李崇祜李時秀沈觀之落點。
정조 10년
李崇祜啓曰。新除授同副承旨沈觀之。時在忠淸道洪州地。斯速乘馹上來事。下諭。何如。傳曰。許遞。前望單子入之。待下批牌招察任。
정조 10년
以禮曹賜諡習儀節目。傳于李崇祜曰。習儀置之。此節目勿施
정조 10년
以都摠府寶劍望筒。傳于李崇祜曰。置之。
정조 10년
傳于李崇祜曰。坐直承旨入侍。
정조 10년
李崇祜啓曰。吏曹判書李命植。參判趙時偉。參議金宇鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。
정조 10년
李崇祜啓曰。吏曹判書李命植。疏批已下。卽爲牌招。參判趙時偉。參議金宇鎭再牌不進。推考傳旨及罷職傳旨。今方捧入。而開政命下之後。如是違牌。終不承膺。事體所在。誠極未安。參判所當更請牌招。而係是一日三牌。何以爲之。敢稟。傳曰。允。參議聞有實恙。許遞。參判一體牌察。
정조 10년
李崇祜啓曰。吏曹判書李命植牌不進。參判趙時偉三牌不進。推考傳旨。今方捧入。而開政命下之後。如是違牌。尙不承膺。事體所在。極爲未安。判書更卽牌招。參判所當更請牌招。而係是一日四牌。何以爲之。敢稟。傳曰。允。參判一體牌招。
정조 10년
傳于李崇祜曰。批答誤爲添書而循例捧入。不察甚矣。當該承旨遞差。今日政。以在京無故人差出。
정조 10년
有政。吏批。判書李命植進。參判趙時偉式暇。參議未差。行都承旨李崇祜進。以李鼎揆爲承旨。徐龍輔爲吏曹參議。尹行元爲大司諫。徐秉德爲司諫。李師濂爲掌令。柳畊爲持平。任長源爲持平。趙錫穆爲獻納。金熙朝爲正言。趙鼎鎭爲大司成。兼春秋鄭良翰單付。
정조 10년
兵批。判書鄭昌聖進。參判尹尙東病。參議柳誼病。參知李蘷入直進。左承旨徐鼎修進。以趙鼎鎭爲副摠管。元厚鎭爲副摠管。李吉培爲五衛將。同知卞世義。副司直徐浩修李亨逵金頤柱金宇鎭李祖承李亨元沈觀之趙衍德竝單付。
정조 10년
徐鼎修。以觀象監官員。以領事提調意啓曰。在前日月食初虧。在於日月未出之時。則例爲登高看候。趁卽放火。相報救食矣。今六月十六日。戊子望月食。以時憲法推之。則初虧在於月未出之前。月出時有虧缺之形。不可不隨所見救食。而闕庭候望。似難趁卽見驗。救食依前例別定監官員二員。登南山看候。月出時有虧缺之形。卽令放火箭相報。以爲救食之地。何如。傳曰。生光在戌初日入時。則食甚以前。雖欲候望。勢難爲之。放火箭一款置之。初虧時。但當就位整待。待看望。伐金救食。可也。
정조 10년
兵曹口傳政事。副司直李祖承李時秀竝單付。
정조 10년
徐鼎修。以禮曹言啓曰。宣諡日字。以念後推擇事。命下矣。卽令日官推擇。則賜諡殯宮。今六月二十五日午時。改銘旌。同日酉時爲吉云。以此日時擧行。而諡冊印自都監內入。同月二十三日卯時。內出。同月二十五日卯時爲吉云。亦以此日時擧行事。知委。何如。傳曰。允。內入內出節次除之。當日直自都監陪進。可也。
정조 10년
李崇祜。以禮葬都監郞廳。以都提調意啓曰。諡冊文。今當正書入刻。而謹考喪禮補編。上玉冊諡冊時規式釐正綸音。有曰玉冊竹冊中稱遣臣者。只稱爰命使臣。勿書官職姓名事。一體定制。今此製進本草中。玆遣臣某四字。以爰命使臣付標。更爲啓下。何如。傳曰。允。曾以此事有筵敎。而不善考奏。致有此草記。當該堂上推考。可也。
정조 10년
李家煥。以禮葬都監。以都提調意啓曰。虞主造成。不必以本寺參下官別差。監造官正及判官中。以郞廳稱號啓下。原單子付標。表石誌石所監造官。以奉常寺啓下。亦無意義。以禮葬各房監造官中解事郞官一員。使之兼察刻磁之役。原單子亦爲改付標事。命下矣。虞主造成。監造官表石誌石監造官。例自奉常寺分差。不以單子啓下。則今無改付標之事。虞主所監造官。以奉常寺正李敏采差下。表石誌石所監造官。以本都監監造官金載謙差下。使之察任。何如。傳曰。允。
정조 10년
徐鼎修。以墓所都監郞廳。以都提調意啓曰。傳曰。浮石所工役。幾許就緖。而輸置之役。亦已治之乎。見今日熱如此。必須乘涼運致。俾無飮暑中暍之弊。令墓所都監。嚴飭浮石所監造官處。放牛咆穀者。曳車傷稼者。難保其必無此弊。一體嚴飭。仍自都監。別定牌將一二人。使之察飭。如是申飭之後。不遵飭令。有一毫貽弊之端。浮石監造官。輸石監造官等。自本都監。先汰後拿之意。草記事。命下矣。臣等爲慮此弊。已遣將校一人。使之各別申飭矣。卽接輸石所監造官魚在沼手本。則石物輸致之際。路傍民田爲車路雪馬所傷者。不過爲一二塍云。故別定將校二人。更爲摘奸。其所傷田穀則數甚零星。從其農民之公論。折價五兩以給於本主處。牛隻則因其石子載輸。未嘗中路淹滯。故別無咆穀之弊。圓柱礎昨已畢到。今方硺治。而月臺石已輸入者。幾至三分之一。石物之許多輸運。實有傷農之慮。謹當依聖敎。另加嚴飭。如有不謹之事。則草記論罪之意。敢啓。傳曰。知道。以今番墓役。不欲一分貽弊小民。卿等體予此意。各別察飭。或有放牛砲苗。驅車踏禾者。小則牌將科罪。大則監造官論勘。依前下敎。惕念擧行。間或運致大石。有踐踏田塍之弊。此則這卽給價。俾無一民之失業事。更須着念。可也。
정조 10년
徐鼎修。以墓所都監郞廳。以都提調意啓曰。本都監監造官黃瑗。身病猝重。勢難董役。今姑改差。其代以洗馬鄭述仁差下。使之察任。何如。傳曰。允。
정조 10년
徐鼎修。以訓鍊都監言啓曰。本局別將李壽弘。身病甚重。勢難察任。改差。何如。傳曰。允。
정조 10년
徐鼎修。以戶曹言啓曰。卽接廣興倉所報。則依傳敎六月朔祿俸。更爲輸納于西部龍山坊判府事徐命善所住處。則以爲。屢勤輸送之命。實無領受之望。惶懍罔措。不知所達云。祿俸不爲領受。何以爲之。敢啓。傳曰。令倉官更爲輸送。
정조 10년
刑曹參判蔡弘履書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。臣之冒罪哀籲。今幾遭矣。兩疏十啓。瀝盡肝血。而天聽愈邈。恩召冞勤。此不但臣誠意淺薄。未能孚格之致。抑臣窮命所關。謂之何哉。今伏承聖批。至有卿若念予。豈忍邁邁之敎。臣於是尤不覺掩抑失聲也。嗚呼。臣之事殿下。以父子而不以君臣。以家人而不以朝紳。卽殿下之所俯燭也。頂踵毛髮。不欲自有。進退辭受。一聽造化。何獨於今日處義。固守迷滯之見。不思變動之道哉。誠以罔赦之負犯。尙未蒙重勘。莫嚴之公議。終不得一伸。而徒恃庇覆之寵靈。遽作放恣之行止。則人心之拂鬱。其將倍激於前日。而臣之所以仰承德意者。適足爲孤恩負國之歸。此臣之矢死窮廬。日夕悲號。寧被逋慢之誅。不敢爲冒進之計者也。承宣召還。實仰體諒之洪私。而亞卿尙留荒村。私心一時爲悶。伏乞竝命收還。仍又下臣司敗。施以當律。以謝國人。以全微諒。不勝顒祝云矣。臣旣承偕來之命。姑爲仍留之意。敢啓。傳曰。此敦諭。更爲傳諭。期於偕入
정조 10년
吏曹判書李命植疏曰。伏以。臣以人則至譾劣而疎率也。以迹則至孤弱而崎危也。銓衡之職。千萬不近似。而謬被殊眷。屢叨重任。懦慄憂畏。寤寐如結。適値聖心悲疚之日。瀆擾是懼。區區私義。尙未及悉暴。連日赴政。殆若固有。此豈臣本情哉。從前蹲冒。荐過大政。至今追思。尤悔百出。今又當此政月。荏苒之間。又爲一旬。若不及今變通。將有臨急窘束之歎。況臣風眩之疾。近益添劇。一日之內。半是煙霧中經過。頭重而如旋磨。眼花而如轉輪。沈沈昏昏。全沒陽界人事。雖云性命至微。有不足惜。其或臨政重發。豈非公私之大狼狽。而以廢疾之人。縻冢宰之官。必多駭四方之聽。貽朝廷之羞。此亦非小事也。且臣於兼帶成均之任。又有萬萬難安之端。天牌之下。無路承膺。玆詣闕外。冒陳短章。伏乞天地父母。俯諒衷懇。將臣本兼諸任。竝行鐫免。仍治臣煙溷之罪。以昭法紀。以安私分焉。臣無任。答曰。省疏具悉。卿其勿辭行公。
정조 10년
刑曹判書徐浩修疏曰。伏以。皇天不吊。臣民無祿。惟我春宮邸下。奄棄賓僚。公除旣過。玄隧且卜。向焉磐泰之基。忽成綴旒之勢。神理難諶。輿情靡屆。伏況我殿下仁篤止慈。痛纏無涯。雖以達理之宸衷。俯循節哀之群請。而方當烈炎如熾之時。日臨殯宮。親視奠禮。隨處疚懷。觸事增悲。榮衛之受損。安保其必無。區區微忱。尤不勝悲號憂慮之至。仍念臣自來情勢。目下私分。夫豈有束帶飄纓。趨造周行之望。而只緣恩深拂拭。願結報答。事係敦匠則不敢爲辭避之計。義在殫竭則不敢爲占便之圖。水部飭敎。秋曹新命。不得不黽勉祗承。而至於淸要一步。則年前遭罹以後。自劃有素。亦旣屢陳於章奏。輒蒙曲遂之洪私。到今門戶之得全。軀命之獲保。莫非我聖明生成之澤。臣雖冥頑。一飯敢忘。昨忝藝苑之任。召命荐下而未變株守。自犯違傲。論以邦憲。合被重典。而不加逋慢之誅。乃賜鞶帶之遞。臣果何修而得此於聖朝也。瞻天頓地。有淚盈眸。仰感恩造之隆。俯效奔奏之誠。卽臣目前道理。固當策勵駑駘於有司之職。而第臣仲父臣命善。人言危怖。情地惶蹙。屛伏荒郊。日夕待勘。臣於此時。一謝恩除。尙可諉之怵迫嚴命。而因仍蹲冒。實非私義之所敢安。徊徨縮惕。不知所以去就也。且今秋曹重囚之未完決者爲二度。而其中尹昕。卽臣之切煙也。文案旣具。會推時急。而緣臣之嫌不冒當。曠日等待。尙此遷就。以國體則訟官之虛縻可悶。以格例則重獄之稽滯不當。此又臣應遞之一端也。伏乞聖明。俯垂諒察。亟賜變通。俾幸公私。千萬顒祝。臣無任云云。答曰。省疏具悉。會推。勢難强爲。本職許遞。
정조 10년
四學儒生臣金孝稷李厚五李厚豐李厚蘷李周升李周鼎李周豐金濟億趙錫祐李義樂鄭來昌權師應權祥應權中翊柳永道權中倫李萬善柳公仁魚在瓚魚在璿金啓潞魚用儀尹濡尹潚李海魯金啓沆梁景斗李東煥朴休源李秉洪金處綱南集中朴和源李之翰金載儁金載泂李厚敎李厚燾金泰鍾金鼎淳洪秉宅尹趾烈李集生尹樂東李羲甲沈鎜成弼柱李鍾穆鄭取善沈師東沈祈永尹恢李曾彬李顯舟朴能燮洪百榮趙相協洪樂叟朴肯源朴周源柳信養宋之庠南履兢南履永南履亨南履平李景章權彝錫李好明李載璜李是鄭澳李在燮李永燮洪啓濬李秉徹南建明柳橒張履信沈能進沈能遜柳光顯沈能基洪宗翊元在行金基胤金基復洪益友洪益亨洪益明柳伯麟任文常任默李成九尹善基申在業朴春壽李塤李執趙在昉兪繼煥兪漢敏沈浟沈澳李在璣柳成良丁若鍊李重奎李亨一洪致榮李慶直趙學元柳義模金魯行金魯鍾李潚李潗李海周沈榮鎭洪俊榮洪樂鎭洪樂完任喆常李度中尹光炅韓致重趙台榮任熻黃仁裕李瑎朴昌壽沈名鎭洪文榮洪必榮李後秀曺定振朴參源具命稷具英燮李周奭李雨輔李晉吾趙錫鉉金濟東李厚中閔毅顯金履初尹𦅀申在俊申在儉柳宜永李稚圭申光正兪奭煥李容鎭李羲斗李應宗金國麟康濟臣白大藎鄭桓錫李述彬朴師善趙象基朴鼎元金珍亨白麟時宋濟康金永弼權得中元慶始宋啓心李郁慶尹德年康就昇朴擎漢金南權趙材成趙材良梁國鉉任百序張天敍田羽漸鄭弼東鄭羽東李一載李宲載李克謙鄭遂慶鄭遂興鄭遂榮鄭遂弘沈能胤李靖國李復初權顯應洪龜泳洪善泳崔弘淵金宗吉尹愇尹愼李基廣林觀鎭柳明濟李鼎夏李奎榮李相謙蔡中永李潤夏洪孟榮李頤世尹尙烈安弘遠安益遠安厚遠安福遠安命遠金默權中敾權中敏權中敬權中敎李維垣任重白李逵李允升崔在奎韓範龜林大喆李鎭國李得英尹致亮南履佑南履僖李鼎鎭李集寬柳輝存徐有鎭李基崙沈能紹尹濟東尹厚烈李在夏李在綏金憲淳柳晉逵朴夏源朴宗喆李憲德閔百漸韓光世金樂鍾李尙志柳師赫韓命觀趙鎭彦林遠浩姜允欽洪圭錫尹重烈申大範申大疇金道根李秉祐李魯喆李魯赫李魯修李志學李𤈄南履奎南履翼尹匡烈尹致順李誾吾鄭存行呂善容權李羲民柳樵李儒冕洪秉暹沈能述沈能愚尹定烈李箕泰兪晩柱閔升大李奎彬任尙汲洪薳吳在鎭李儒孟李相選李殷煥李錫五李惟榮任希始任琂沈漢鎭吳相夏吳相履元在明朴宗輔李垿韓性謙李曾植李心煒李得濂吳敍常元在長元在亨李性禮李勉熹姜履允金孝國宋觀洙朴之默趙翼采洪時濟朴鎭采沈能喆沈能定洪濟燮沈魯巖姜浚欽李霽李燁李吉會權應銓李秉洙李英翼李憲周李憲貞金履實鄭宅鎭金履平韓吉裕尹宅鉉許晙李基景李基胤李基運李基述權僎權權丁載逵柳台榮宋樂休宋興休李雨若李廷觀李廷駿李勉厚李胄烈朴基寅鄭益壽李震弘金樂曾金尙五車敬鎭方仁擧尹翊玄柳運承劉錫光權耉閔文洙李大初金鳳仁金宗燮趙胤鎭鄭世祐沈英錫沈魯崇鄭周榮柳宗永兪漢㝢金駿鄭弘善李基承鄭浣張灝李東益疏曰。伏以。皇天不佑。离明奄晦。臣庶之係望無所。宗國之孤危轉甚。八域含生之類。莫不奔走冤號。擧欲無生。伏況我殿下以止慈之情。遭此罔涯之慼。上無以慰殿宮之疚懷。俯焉而慟鬯匕之靡托。日夕悲悼。自然過度。則爲今日臣子之煎迫。尤當如何哉。臣等跡在疏賤。固不敢追提伊日之事。以傷我殿下不忍聞之懷。而猥廁庠黨之列。久沾培養之化。則當此罔極之時。其於聲討之擧。亦不當獨後於人矣。噫嘻。藥院諸醫之罪。可勝誅哉。輪行疹症。本有當劑。則乃於莫重之地。試以不當之藥。數日之內。遽遭意外之變。自古儲宮之薨逝。未有如今日之冤酷者也。臣等請枚擧議藥醫官之罪而陳之。惟我國家之設置內局。專委診察之責。以爲副急之用。而側聽外間所傳。則所謂李廷楫等諸醫。乃敢以乳積之有害。睿膚之脆弱。徑請停乳。以致榮衛之暗地銷鑠。此其罪一也。在初疹候之遄復也。雖以朝紙上所出觀之。發㿀在於初三。消㿀在於初五。以閭巷間調治之道論之。未有若是之太速。而渠輩泛稱至順。謂無餘憂。厚賞之及。晏然濫受。至承撤直之命。無言退去。罔念隱熱之潛伏。全疏預防之道。竟至越添之境。此其罪二也。紅疹之流行已久。消㿀後療治之方。雖不閑醫書之人。所可爲曉。而名以醫官。全不審愼。輕投至冷之劑。以致眞元之下陷。遽至莫可收拾之境。然後忘施鍼灸。繼進蔘附之屬者。其曰昩於方術而然耶。其曰出於蒼黃而然耶。究厥所爲。誠莫曉其心之所在。此必希功望賞之計。雜試諸方。以冀其萬一僥倖而然矣。此其罪三也。宮禁截嚴。急時事實。臣等雖未及詳知。而殿下每於臺疏之批。輒以親檢爲敎然。夫醫理藥性。乃是術家所業。恐非聖明之所可熟講。而某藥之可合於某症云者。此必出於諸醫之口矣。渠輩旣在內院。受國厚祿。不念聖恩之圖報。未分藥道之如何。全不消詳於製進之際。徒使我聖上。勞瘁於親執者。苟究其端。誰厥咎。此其罪四也。雖在平常無事之時。診候投劑之時。內院諸醫。必商確講定。期於萬全。然後始乃煎進。卽是重其事之道。而如此之時。如此之際。其果相議於何人而用此必敗之劑耶。自出渠輩之己見。則其無嚴無畏。莫此爲甚。其罪五也。身爲醫官。有一於此。萬戮猶輕。況負此許多大罪。而豈可一日容貸於覆載之間哉。今日三司之論。實出一世之共憤。而累日靳持。終不賜允。臣等固知聖度天大。順命抑情。不欲歸罪於幺麽賤類。然其於邦憲之難貸。國人之共誅。何哉。此而不誅。則惟我王世子邸下至哀之靈。無以慰矣。此而不誅。則日後醫藥不愼之習。無以防矣。此而不誅。則三尺之法。無以立矣。此而不誅。則擧國之憤。無以洩矣。此而不誅。則負國不忠之徒。無所懲畏矣。以殿下哀慼之懷。其於懲討之擧。固不待臣等之煩瀆。而臣等之所以歷數罪案。力請不已者。非徒出於悲憤之積。而卽鄒聖所謂國人皆曰可殺之義也。伏願殿下。亟從三司之啓。李廷楫李喜仁尹敬行等三人。亟正邦刑。以洩神人之憤。臣等無任云云。答曰。省疏具悉。執法之請。自有攸司。且以館學疏擧定之。擧儒之獨且再籲。無已過乎。爾等退修學業。
정조 10년
丙午六月初九日辰時。上御瑤華堂。齋室都監堂上入侍時。右承旨趙興鎭。記事官金孝建。假注書尹光顔。事變假注書李德鉉。記事官李崑秀尹行任。記注官金健修。魂宮都監堂上李性源徐有隣進伏訖。上曰。禮葬都監堂上來待乎。興鎭曰。已來矣。上曰。廳前役處。姑未始作耶。斯速爲之之意。出傳。可也。賤臣出傳命。上曰。魂宮都監都廳入侍。賤臣承命出。與都廳尹㬦偕入進伏。上曰。宣諡日字。當在何間。出問于禮葬都監堂上。賤臣承命出。問于禮葬都監堂上李在簡。回奏曰。諡冊草圖書。當於數日間寫出。待啓下後始可付刻。而刻役又當費三四日。今念日間。似可畢工云矣。上命書傳敎曰。諡冊文哀冊文誌文草圖書入啓節次。今番竝除之。宣諡日字。以念後推擇事。分付。命禮葬都監堂上入侍。賤臣承命出。與禮葬都監堂上李在簡。偕入進伏。上曰。雨勢尙今漠然。極可悶矣。祈雨祭再次。例於初次後。間一日爲之云。今日是初次行日矣。再次受香。當於再明日爲之乎。興鎭曰。前例似然矣。上曰。都承旨左副承旨許遞。前望單子入之。待下批牌招察任。出榻敎上曰。刑曹判書。今日政。以在京無故人擇擬。出榻敎上曰。新除授承旨牌招察任。出榻敎上曰。昨日傳敎軸持入。賤臣出傳命。上命退。諸臣以次退出。
정조 10년
丙午六月初九日申時。上御重熙堂。禮房承旨入侍時。左承旨徐鼎修。記事官金孝建李崑秀尹行任。以次進伏訖。上曰。京畿監司。使之入侍。賤臣承命出。與京畿監司徐有防進伏。上曰。朔寧失火。聞甚驚慘。人家延燼。幾何。穀物被燒幾石云耶。有防曰。人家爲三百餘戶。而公廨延燒。亦爲八十餘間。穀物。公私合計。殆近二千餘石。一時燒燼云。尤爲驚悶矣。上曰。當此失所之民。不可不急急慰諭矣。命書傳敎曰。今因祈雨事。欲問列邑雨澤多寡矣。因此聞畿伯言。日前朔寧失火。邑底民戶被燒至於三百餘戶之多。公廨被燒。亦近百間。穀物被燒爲千餘包云。公廨穀物。姑舍是。農時民戶之被燒。誠極矜慘。人命雖幸免傷。念渠輩失所遑汲之狀。如在目中。若無別般救恤之擧。將何以賴活奠居。年前西北兩邑失火。猶且拔例賙給。況邦畿咫尺之地乎。無論大中小戶。元恤典外。加給會付穀折米一石。麥嶺已過。催科方始。彼爛焦餘氓。於何辨納。倉儲之減縮。有未暇顧。被燒民人所受麥還。特竝蕩減。今番本邑之火。此往年楊根。不啻倍蓰。旣聞之後。烏可無慰諭安集之擧。而此時㕑傳。亦係民弊。繡衣有難如例差送。方遣宣傳官。馳驛往諭。仍令發倉分給以來。亦令道臣。另飭守宰。斫給材木。斯速結構。形止。使之報來後狀聞。向來蔥秀失火處。改構之役。不日告完。該倅之勤榦。尙今稱賞。況此倅屢典州郡。必當勤勵。何不若武倅乎。俾須竭力接濟。畢構前無得上來事。各別嚴飭。又聞漣川失火。幾近百戶云。亦甚矜慘。仍令下去宣傳官。轉往該縣。一體慰諭。別恤典及蠲還等事。依朔寧例擧行。給材結構之方。亦令着意擧行事嚴飭。書訖。命宣傳官金爔。持此傳敎。星火馳往。曉諭民人。發倉給材等節。無拘常例。量宜計給後上來。仍命退。諸臣以次退出。
정조 10년
丙午六月初九日戌時。上御重熙堂。坐直承旨入侍時。左承旨徐鼎修。記事官金孝建李崑秀尹行任。以次進伏訖。上命書傳敎曰。魂宮役處堂上。不爲仕進云。禮葬都監堂上趙時俊。卽爲牌招。使之仕進。上曰。摠管中。時帶亞將及敦諭進去人。竝許遞。今日政。以在京無故人。差出。出榻敎命書榻敎曰。政官牌招開政。又命書榻敎曰。吏曹判書李命植兼帶成均之任許遞。與參判仍以前牌催促。申飭開政。又命書傳敎曰。禮葬都監堂上趙時俊。更爲牌招。命退。承史以次退出。
정조 10년
行都承旨沈豐之坐。左承旨權坐直。右承旨李祖承別入直。左副承旨徐龍輔坐直。右副承旨尹行元牌不進。同副承旨朴天衡未肅拜。注書金孝建仕直一員未差。假注書尹光顔別入直。事變假注書未差。
정조 10년
權啓曰。合辭方張之時。兩司無詣臺之員。事甚未安。除在外疏批未下受由外。未肅拜人員。竝卽牌招。何如。傳曰。允。
정조 10년
承旨前望單子入之。林錫喆落點。
정조 10년
權啓曰。新除授右承旨林錫喆。卽爲牌招察任。何如。傳曰。允。
정조 10년
以右承旨林錫喆牌不進罷職傳旨。傳于權曰。許遞。前望單子入之。待下批牌招察任。
정조 10년
傳于權曰。承旨前望單子入之。待下批一體牌招。
정조 10년
承旨前望單子入之。沈豐之尹行元朴天衡落點。
정조 10년
以右副承旨尹行元牌不進罷職傳旨。傳于權曰。只推。更爲牌招。
정조 10년
權啓曰。新除授同副承旨朴天衡。方在罷散中。何以爲之。敢稟。傳曰。敍用。
정조 10년
李德鉉拿處。代以朴瑞源爲事變假注書。
정조 10년
朴瑞源汰去。代以韓始裕爲事變假注書。
정조 10년
韓始裕在外。代以姜世揆爲事變假注書。
정조 10년
以持平柳畊牌不進罷職傳旨。傳于李祖承曰。只推。
정조 10년
以正言金熙朝牌不進罷職傳旨。傳于李祖承曰。只推。
정조 10년
李祖承。以弘文館言啓曰。校理成德雨。旣有只推之命。卽爲牌招察任。何如。傳曰。允。
정조 10년
權。以都摠府言啓曰。今日入直內三廳武兼禁軍及軍兵等。當爲中日習射。而親臨加漆相値。不得爲之之意。敢啓。傳曰。知道。
정조 10년
以平安監可狀啓。邊將等還穀逋欠事。傳于徐龍輔曰。邊將多窠。政官牌招開政。
정조 10년
沈豐之啓曰。吏曹判書李命植。參判趙時偉。參議徐龍輔牌不進推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。允。
정조 10년
以吏曹參議徐龍輔牌不進罷職傳旨。傳于沈豐之曰。已移職。前望單子入之。待下批一體牌招參政。
정조 10년
吏曹參議前望單子入之。徐鼎修落點。
정조 10년
沈豐之啓曰。吏曹判書李命植。參判趙時偉再牌不進推考傳旨。今方捧入。而開政命下之後。如是違牌。不卽擧行。事甚未安。所當更請牌招。而係是一日三牌。何以爲之。敢稟。傳曰。更爲牌招。
정조 10년
沈豐之啓曰。吏曹判書李命植。參判趙時偉三牌不進推考傳旨。今方捧入。參議徐鼎修陳疏入啓。開政命下之後。尙未擧行。事體所在。誠極未安。判書參判。所當更請牌招。而係是一日四牌。何以爲之。敢稟。傳曰。更爲牌招。
정조 10년
傳于沈豐之曰。左副承旨。聞有實恙。許遞。前望單子入之。待下批牌招入直。
정조 10년
傳于權曰。左副承旨入侍。
정조 10년
傳于沈豐之曰。詞訟劇地。曠官可悶。聞有會推之事。堂上不可不備員。刑曹參判蔡弘履許遞。仍令該曹口傳付軍職。其代。今日政。以在京無故人差出。
정조 10년
權啓曰。左副承旨徐龍輔。今方入侍。臣吏兵批兼進之意。敢啓。傳曰。知道。
정조 10년
有政。行判書李命植進。參判趙時偉。參議徐鼎修陳疏入啓。左承旨權進。以李謙煥爲大司諫。申大升爲刑曹參判。李性源爲同成均。朴猷煥爲兵曹佐郞。李在沆爲刑曹正郞。
정조 10년
權。以兵批言啓曰。高嶺僉使今當差出。而未準朔禁軍將。竝擬。何如。傳曰。允。
정조 10년
兵批。判書鄭昌聖進。參判尹尙東。參議柳誼病。參知李蘷入直進。左承旨權進。以崔益大爲慶熙將。郭禎垕爲高嶺僉使。副護軍李徵大李慶泰柳鎭茂。副司直李鼎揆李泰永竝單付。
정조 10년
再政。以金命淑爲柔院僉使。金貴澤爲恃寨僉使。朴思彦爲兔城僉使。於汀灘權管李亨謙。大吉號里權管康思昌。雲頭里權管朴昌厚竝單付。
정조 10년
兵曹口傳政事。副司直蔡弘履單付。
정조 10년
兵曹口傳政事。副司直李家煥單付。
정조 10년
以禮曹各祭奠吉日時啓目。傳于沈豐之曰。今番各項擇日。令魂宮都監抄出。笏記書入。
정조 10년
以賓廳頉稟。傳于李祖承曰。明日來會。
정조 10년
沈豐之啓曰。明日次對。兩司當爲進參。除在外疏批未下外。未肅拜呈告人員。竝待開門牌招。何如。傳曰。允。
정조 10년
行副司直蔡弘履書啓。臣敬奉聖諭。更爲傳諭于西部龍山坊兄弟井洞契行判中樞府事徐命善所住處。則以爲。臣擬具一疏。待朝呈上。淨寫未半。敦諭先下。臣拜稽擎讀。惶隘轉甚。臣負犯之重。遭罹之慘。以疏以啓。罄竭無餘。今何敢輒事覶縷。而方當庚炎轉甚。丙枕靡安之時。每以累臣之去就。仰煩鎭日之酬應。臣之罪一也。伏聞今日有事魂宮。百僚咸簉。擧伸起居之禮而臣獨退蟄荒江。只自北望號泣。臣之罪二也。所帶諸司兼管戎務。非無緊急擧行之事。而一味抛置。貽弊多端。臣之罪三也。臣本罪之外。添此三大罪。而晏然視息。自同無故。若臣冥頑。雖不可責之以人理。其在朝家刑政所損。抑云非細。伏惟聖明。俯念及此則處分之下。必不待畢辭臣情窮勢迫。更不敢支蔓爲說。略陳目下實狀。恭俟鈇鉞之誅云矣。臣旣承偕來之命。姑爲仍留之意。敢啓。答曰。知道。今下敦諭。待城門開。當出送。卽爲傳諭。期於偕入。
정조 10년
徐龍輔。以戶曹言啓曰。卽接廣興倉所報。則依傳敎六月朔祿俸。更爲輸納于判府事徐命善所住處。則以爲。屛蟄待勘之中。冒受常廩。心有所不安。義有所不敢。恩旨雖勤。奉承末由。伏地惶隘。祗俟嚴譴云。祿俸不爲領受。何以爲之。敢啓。傳曰。令倉官更爲輸送。可也。
정조 10년
禮曹單子。今此發靷返虞時。各門及山川道路橋樑等祭奠及各該司進排雜物及獻官執事。令吏曹。禮葬都監差定等事。預爲知委。何如。啓。依所啓施行爲旀。今番段紙錢及祭品。各別精備事。申飭各該司。係是部字內。不必令畿營擧行。但於冠岳等名山設祭處。令畿營精備祭物。處齋行祀事。一體申飭爲良如敎。
정조 10년
吏曹參議徐鼎修疏曰。伏以。臣於諸承宣徑出。竊有所不敢厭然自掩者。蓋閣職不參院疏。旣有受敎定式。縱不得隨諸僚聯章區區私義。愧在倖免。方欲略入文字。恭俟恩勘。三銓新命。際此遽降。職名雖改。處義自如。若因院銜之適解。敢欲銓地之仍冒。則臣雖不足恤。其於壞廉防。何哉。此時瀆擾。極知萬萬惶悚。而召牌之下承膺無路。忙陳短章。猥徹宸嚴。伏乞聖明。特賜遞改。俾安私分。千萬幸甚。省疏具悉。爾其勿辭察職
정조 10년
戶曹判書趙時俊疏曰。伏以。臣於前疏。略暴自靖之義。竊附無辨之戒。惟宜永謝朝班。避遠駭機。而飭敎截嚴。敦匠有重。拚棄一已廉隅。捨却前頭僨敗。抗顔周行。黽勉趨膺者。殆十日。而廼者金鍾秀之疏又出矣。嗚呼。始終慶哀之際。國人之憤冤。可勝言哉。冊禮隔日之時。夏賊之凶變闖出。至今思之。心骨俱顫。及遭罔極之痛。冤恨弸結。而議藥諸醫。尙逭邦刑。帀域臣民之茹痛含哀。生不如死者。乃秉彝之天。而今其疏亦言之。以此心當此時。欲效誠謹。少紓哀冤者。卽天理人情之所不容已。則及以臣之擧奏傳聞。務歸審愼。勒作臣罪而謂之駭愕者。何也。至若古名碩論山陵事。國朝諸先正遺集。可按覆也。臣之所引。卽所以解彼之惑。豈是爲自解計哉。若以先正則論之。而爾何敢論爲說。則臣當受以爲忘錯之罪矣。噫。彼之於臣。以奏以疏。持之斷斷者。豈有他哉。祗緣臣厚被恩眷。自速猜惡。懷壁之罪。從古已然。反省之道。莫如知止。悚縮之義。惟在退伏。斷斷此心。神鬼可質。天地父母愛欲生之。體諒之恩。何待臣言之畢。昨旣再違召命。今又未參哭班。情雖迫於窮隘。罪實大於虧闕。伏地哀隕。此何人斯。天牌又臨。寧被方命之誅。踪地至危。斷無進身之理。玆敢冒陳哀籲。仰于崇聽。伏乞聖慈。特垂矜憐。亟許屛斥。俾臣得以感祝恩澤。全保軀命。千萬泣祝。臣無任云云。答曰。省疏具悉。此非更提之事。卿其勿辭行公。
정조 10년
行都承旨李崇祜。右副承旨趙衍德。同副承旨李家煥等疏曰。伏以。卽者。副司直李秉鼎。謂以鳴冤。陳疏到院。而不書職名。只曰死罪臣。旣爲違常格。且念此等章疏。有難瀆撓於悲疚靜攝中。故臣等果爲據例退却矣。其疏卽又再到而盛斥臣等至曰阻擋壅過爲能事。又以世道寒心。此等風習等句語。臚列無餘。專事噴薄。臣等忝居出納。旣被其侵斥。則何可以其言之太無倫脊。不思所以自引之道乎。玆敢略陳短章。相率徑出。伏乞聖明。亟治臣等煩溷之罪。以警具僚焉。臣等無任云云。答曰。省疏具悉。不必深引。本職許遞。
정조 10년
大司諫尹行元疏曰。伏以。皇天不吊。臣民無祿。王世子邸下。奄棄銅闈。宗社靡所托重。神人靡所係望。月朔旣改。玄隨已卜。帀域含生。莫不奔走號擗。如不欲生。伏況我殿下情篤止慈。悲纏無涯。雖以達理之聖衷。克循節哀之群情。仰念殿宮之貽慼。顧國勢之愈孤。必無以寬譬理遣。區區下情。誠不勝愛慮之至。嗚呼。近日大小臣僚之悲憤痛冤。日甚一日。擧國騰沸。莫可裁抑者。一則曰醫官。二則曰醫官。乳道早停。已失扶元之方。熱劑妄試。專昧對症之術。以致變出不意。痛纏無窮。則彼醫之肉。孰不欲食。而厥罪之罔赦。已臚列於臺臣之啓矣。閱月齊籲。尙未蒙允。豈忍使宗社之罪人。臣民之血讎。而容假貸於覆載之間哉。一日不誅。則王章日壞。二日不誅。則輿情日激。王章之日壞。輿情之日激。豈細故也哉。伏願殿下。亟允兩司之請。快伸三尺之律焉。仍伏念。臣於日昨。伏奉江壇祈雨之命。將事歸來。得聞憲疏峻發。聲罪至嚴。恩遞繼降。廉隅俾伸。臣伏地惶感。益切訟愆。不料此際。新除遽降。庚牌儼臨。含恩畏義。固當竭蹶。而顧以伊時喉院之臣。專失出納之責。負犯之如鄭澤孚者。雖下敍用之命。宜有徼還之請。而矇未覺察。混同頒布。今此司直之言。固受而爲罪。而滿心慙悚。尤無所容措矣。何可以職名之稍改。晏然趨承乎。玆敢隨詣禁扃。仰陳危懇。伏乞聖慈。天地父母。俯賜鑑諒。亟削臣所帶之職。特降威罰。仍治臣溺職之罪。以謝公議。以安私分。千萬幸甚。答曰。省疏具悉。悉諭。勿辭察職。
정조 10년
死罪臣李秉鼎疏曰。伏以。昊天不吊。臣民無祿。惟我王世子邸下。奄違春宮。宗社靡所托重。神人無所係望。帀域含生。莫不奔走叫號。況臣蒙宥於誕生之慶。承召於冊禮之筵。區區感戴。有倍他人。而千萬夢想之外。遞遭至慟。拜哭庭班。惟有徹天之聲。徹地之淚而已。仍伏念。臣之遭罹。尙忍言哉。惟彼夏賊。自有天地生民以來。所未聞所未有之劇逆大賊。則其在沫飮之義。恨未能手磔而口臠。苟有一分秉彝之天者。乍聞其名。猶且骨靑而心寒。不意今者此賊黨與之誣。忽及於臣身。此何事也。此何事也。其言凶慘。卽一急書。必欲湛滅臣屠戮臣而後已。臣心崩骨顫。如受鋒刃。直欲刳胸剚復。以自明而不可得矣。惟我聖上。昭察其事實。嚴斥其搆捏。十行傳敎。丁寧痛切。聖讒之明。日月猶暗。拔坎之德。河海莫量。噫。人臣之雪誣伸枉。從古何限。而豈有受誣如臣。汚衊如臣而不待鳴冤。特下恩綸。日星高懸。鬼蜮莫逃者乎。臣以首頓地血涕交逬。雖使臣。卽日滅死。庶可以奉持恩言。歸見臣父於泉臺之下矣。今何敢不思縮伏之義。更犯瀆擾之誅。而臣自罹毒鋒。魂神飛越。終夜不寐。對飯忌食。臣欲卽地溘然。則臣堂有偏母。臣欲呼天申暴則臣家有一子。終不能登時沬血。逐條辨明。則其何以一日自立於天壤之間乎。玆敢不避猥越。收拾驚魂。席藁都門之外。涕泣哀籲於天地父母之前焉。噫。彼李東馨構臣。專在於夏賊之丙申一啓。而噫嘻。痛矣。臣於夏賊。奏越相懸。當初一言。抑獨何心。而曾未數旬。一反前說。其尤悔之語。訟服之辭。變幻閃倏。誠不忍正視。聖聰記有。昭燭無餘。臣何忍更謄凶賊口氣。以煩天聽。而如是者尙可曰輒稱恩人乎。何東馨之詳於前而暗於後也。東馨之構臣。又謂臣昏夜往來弊盡一席。此則有一言可破者。曩臣在丁酉草土時。夏賊來吊。臣己亥服闋後。卽出湖藩。夏賊時遭父喪。歷辭之路。爲吊一往。而夏賊稱病不見。其後自湖藩被譴。還伏於江上。仍又編管邊遠。癸卯春始歸則夏賊又遭母喪。而臣杜門屛蟄。人事都絶。凡於世之遭大故者。無論親疎。一切以書替唁。於夏賊。亦用此例而止。如是而尙可曰弊盡一席耶。噫。夏賊逆節未彰之前。夏賊之爲夏賊。如無九齡之見。人孰知之。苟使臣。無他事端隨衆來往。則惟當首實仰暴。而臣於夏賊則雖以事關自已。不加斥絶。自見後章。已知心術之妖慝。重以中間居憂出外。竄謫屛伏。前之親熟者。過從猶無路。況心絶之夏賊乎。夏賊雖已伏法。其奴傔支屬。尙多假息。一鞫可判虛實若使臣言。有一毫差爽者。臣請先伏欺天之律。噫。東馨。卽世所稱臣家親舊也。臣先臣文獻公臣昌壽。以東馨之父故校理儁徽有孝行。居常稱歎。東馨。以其遺孤也。長銓之日。首檢齋郞。東馨自在韋布往來問訊。跪起如子姪。臣於癸卯自北宥還之路。路過淮陽。東馨時爲邑宰。借乘饋飯。厚贐行資。不廢舊好。雖以昨年以後言之。東馨之來見臣者。非止一再。臣於歲初。亦以其弟東實。薦於守令。果使東馨。的知臣爲劇逆黨與。則其何忍三及臣門。自再昨秋逆變之後。東馨屢入臺地。何無一言及臣。今於擧國哀遑之時。不先不後。殆若上變者然。此果東馨之本心耶。抑不得已忙急者存於其間耶。嗚呼。世途至危險也。孤根易搖撼也。雖謗毁溢世而臣則無辨。雖齮齕積年而臣則不慍。今忽以臣之不難蹴踏。攙臣而把作孤注。意東指西。倏忽巧密。觀於腸肚言議。豈無其人等語。自不掩其意之不亶在於臣。而乃以臣先之也。其爲計吁亦陰且慘矣。嗚呼。臣世受國恩。與天無極。臣雖不肖無狀。亦嘗聞先人之緖言矣。臣之家計。惟以嚴忠逆辨淑慝。爲一分報效之道。而只緣臣命途多舛。言行無素。動輒得咎。跋前疐後。惟我聖上。記先臣之忠。亦諒愚鹵之無他。前後曲保臣於衆恕群猜之中。不啻若慈母之庇赤子。而至於甲辰冬卿宰之入侍也。痛凶逆之滔天。施适雲之當律。君臣上下。腐心飮泣。而不意天地之仁。猶且念及於蟣蝨之賤。愍臣多仇。慮臣枉罹。聖念眷眷。玉音諄諄。德意所及。傍觀感歎。而今乃追記筵敎於三載之後。以爲危喘竝生之道。臣與臣母及闔門老少。北望攢手。誠不知死所也。噫嘻。臣之釁負。果如東馨之告。則附賊常刑。臣固甘心。若使臣。無一辜犯。而橫被東馨之誣。則誣人當律。渠宜無辭。伏乞聖明。下臣法府。更加覈實。明賜處分。千萬血祝。臣無任崩迫抑塞涕泣哀禱之至。臣治疏入呈。則喉院無端退却。噫。今日喉院之臣。惟知阻擋之爲能事。而獨不思鳴冤之不可阻擋耶。臣亦陶甄中一物。今此籲天。竊附於擊鼓訟冤之義。則其所以阻擋壅遏者。此亦惟允之道耶。不意聖明之世。乃有此等風習。微臣一死。雖不足惜。臣竊爲世道寒心也。謹昧死以聞。答曰。省疏具悉。不待卿對辨。業已照燭。雖欲更行査究。可謂皮之不存矣。
정조 10년
丙午六月初十日卯時。上御瑤華堂。親臨梓室全體加漆畢度入侍時。魂宮都監都提調洪樂性。長生殿都提調鄭存謙。郞廳李性淳。魂宮都監堂上李性源徐有隣尹蓍東。都廳尹㬦。郞廳洪義榮李晩秀洪元燮。行都承旨李崇祜。左承旨權。右承旨李祖承。左副承旨趙興鎭。右副承旨尹行元。同副承旨朴天衡。記事官金孝建。假注書尹光顔。事變假注書李德鉉。記事官尹行任。記注官金健修。原任直提學徐有防。原任直閣李秉模徐鼎修。直閣鄭大容。待敎李崑秀。說書尹悌東。宗戚執事黃仁點金峙默洪義榮趙觀鎭趙應鎭洪最榮洪後榮。時至。上具衰服就位。上曰。百官雖少遲滯於門外。必須成班整齊後入就位。可也。仁點等進詣欑室開戶。樂性等率漆工升堂。通禮導殿下詣梓室前。有隣曰。磨淨乎。上曰。爲之。加漆。如儀畢。存謙等還復位。上哭。諸臣皆哭。上止哭。諸臣止哭。贊儀引參班諸臣出。上曰。諸承旨出去。參問安班。可也。承旨閣臣以次退出。問安訖。命都承旨魂宮都監堂上入侍。上曰。禮葬都監堂上趙時俊牌招。出榻敎上曰。左副承旨入侍。蓍東曰。賜謚時參贊以下諸執事官。以常服黑角帶行禮事。載于補編及謄錄矣。旣不用品帶則仍着胸背。恐似逕庭。以黑團領去胸背磨鍊。何如。上曰。依爲之。出擧條蓍東曰。外方營邑朔望俗節及發靷下梓室虞祭卒哭練祥禫祭。宜有望哭之禮。多有來問于臣曹者。謄錄無明的可據之文客舍東庭。開殿牌焚香。行望闕禮後還闔殿牌。就西庭焚香。行望哭禮。恐合情禮。以此知委。何如。上曰。都監諸堂。各陳所見。可也。都監堂上李性源曰。臣於丙申。待罪海藩。每當望哭之時。則不開殿牌。先行望哭禮。退而改服。次行望闕禮。而今番則似當有東西庭先後分排之節矣。都監堂上徐有隣曰。臣於丙申待罪湖西。亦依此爲之。而今番則似依禮判所奏擧行矣。蓍東曰。臣於丙申。亦待罪畿營。分行望哭望闕禮矣。上曰。依爲之。出擧條蓍東曰。賜謚吉日推擇草記批旨。謚冊印內入內出除之。直自都監陪進事。命下矣。殿庭宣敎。禮畢復命。卽儀文之大者。此一節。何以磨鍊乎。敢稟。上曰。宣冊時節次相妨。雖不親臨。伊日自當臨大次。宣冊復命。以萬寶門外爲之。可也。出擧條蓍東曰。今十六日月蝕。京外救食時服色。本曹謄錄。以依例救食載錄而無白袍淺淡服區別之文。常時淺淡服。旣是用素之義。則今番救食。恐當仍用白袍。以此知委。何如。上曰。依爲之。出擧條興鎭曰。昨日銓官推考傳旨。兩注書互相推諉。終不書納。以至經夜後。始爲書入。事體所在。誠爲駭然。本院請推之外。無他可施之罰。何以爲之乎。上曰。聞其事實。金孝建勿論。李德鉉所爲。極爲無狀。爲先拿處。假官望。姑勿檢擬。可也。出擧條命退。諸臣以次退出。
정조 10년
丙午六月初十日巳時。上御重熙堂。禮房承旨入侍時。左承旨徐鼎修。記事官金孝建李崑秀尹行任。以次進伏訖。上曰。政官入來乎。鼎修曰。連爲催促。終不入來矣。命書傳敎曰。近日政牌初皆逡巡。須有勿呼望之命。始乃赴政。揆以事面。極涉如何。當該政官。推考。申飭開政。又命書傳敎曰。在前殯殿祭器。則自本都監鑄成。稱以鑄成所。山陵所用。別設鑄成廳。戶工曹堂郞主管間因受敎。山陵祭器別鑄之式。特命除減。伊後屬之國葬都監。擧行矣。今番始思之。魂宮所用鑄器。比墓所爲倍蓰。以墓所鍮器鑄成。合設於魂宮鑄成所。此甚輕便。且以事體言之。墓所所用之鑄。成於魂宮都監。其爲移屬則無異。而除弊反有勝焉。內宮外墓器用之制樣。亦無差殊之歎。足可謂一擧兩便。此蓋仰體省費祛弊之聖意也。禮葬都監。如有鑄成所各色之尙存者。除減事。分付。又命書榻敎曰。惠慶宮進服加味補脾湯五貼製入。命書榻敎曰。禮葬都監堂上趙時俊。更爲牌招。命退。承史以次退出。
정조 10년
丙午六月初十日申時。上御重熙堂。左副承旨入侍時。左副承旨徐龍輔。記事官金孝建李崑秀尹行任。以次進伏訖。上曰。俄者傳旨誤書者。何注書現告乎。龍輔曰。事變注書書納云矣。命書榻敎曰。事變假注書朴瑞源汰去。命退。承史以次退出。
정조 10년
行都承旨沈豐之坐。左承旨李亨元未肅拜。右承旨權坐直。左副承旨李祖承別入直。右副承旨徐龍輔坐。同副承旨朴天衡坐直。注書金孝建仕直一員未差。假注書尹光顔仕。事變假注書未差。